C 476/20
RO
Jurnalul Oficial al Uniunii Europene
15.12.2022
Articolul 3 Domenii de sprijin Pentru a-și atinge obiectivele, instrumentul sprijină în special următoarele: (a) finanțarea nevoilor de finanțare ale Ucrainei, în vederea menținerii stabilității macrofinanciare a țării; (b) reabilitarea, constând de exemplu în refacerea infrastructurii critice, cum ar fi infrastructura energetică, sistemele de alimentare cu apă, rețelele de transport, drumurile interne sau podurile sau în refacerea sectoarelor economice strategice și a infrastructurii sociale, cum ar fi unitățile medicale, școlile și locuințele pentru persoanele strămutate, inclusiv locuințele temporare și sociale; (c) reformele sectoriale și instituționale, inclusiv reformele anticorupție și cele judiciare, respectarea statului de drept, buna guvernanță și modernizarea instituțiilor naționale și locale; (d) pregătirea pentru reconstrucția Ucrainei; (e) sprijin pentru alinierea cadrului de reglementare al Ucrainei la cel al Uniunii și pentru integrarea Ucrainei în piața unică, precum și pentru consolidarea dezvoltării economice și îmbunătățirea competitivității; (f) consolidarea capacității administrative a Ucrainei prin mijloace corespunzătoare, inclusiv prin utilizarea asistenței tehnice.
Articolul 4 Sprijinul disponibil în cadrul instrumentului (1) Sprijinul disponibil în cadrul instrumentului sub formă de împrumuturi este, sub rezerva articolului 5, în cuantum de până la 18 000 000 000 EUR pentru perioada 1 ianuarie 2023-31 decembrie 2023, putând fi plătit până la 31 martie 2024.
Sprijinul devine disponibil progresiv, pe măsură ce garanțiile statelor membre intră în vigoare în conformitate cu articolul 5 alineatul (4), fără a depăși niciodată cuantumurile acoperite de respectivele acorduri de garantare.
Cu toate acestea, de la data aplicării unei modificări a Regulamentului (UE, Euratom) 2020/2093 sau a regulamentului care îi va urma, care prevede o garanție pentru împrumuturile menționate la primul paragraf de la prezentul alineat în cadrul bugetului Uniunii peste plafoanele CFM și până la limitele plafoanelor menționate la articolul 3 alineatele (1) și (2) din Decizia (UE, Euratom) 2020/2053, al doilea paragraf de la prezentul alineat încetează să se aplice, iar sprijinul menționat la primul paragraf de la prezentul alineat devine disponibil integral.
(2) În cadrul instrumentului este disponibil, de asemenea, un sprijin suplimentar pentru perioada 1 ianuarie 202331 decembrie 2027, sub rezerva articolului 7 alineatul (1), pentru acoperirea cheltuielilor efectuate în temeiul articolului 17.
Acest sprijin suplimentar poate fi disponibil și după 31 decembrie 2027, sub rezerva articolului 7 alineatul (1).
(3) Sumele suplimentare disponibile în conformitate cu articolul 7 alineatele (2) și (4) din prezentul regulament pot fi acordate ca sprijin nerambursabil în cazul în care acest lucru va fi prevăzut în memorandumul de înțelegere care urmează să fie încheiat în conformitate cu articolul 9 din prezentul regulament sau în conformitate cu Regulamentul (UE) 2021/947 și cu Regulamentul (CE) nr.
1257/96, pentru a finanța măsuri de realizare a obiectivelor menționate la articolul 2 alineatul (2) literele (b) și (c) din prezentul regulament, în conformitate cu normele regulamentelor respective.
(4) Sumele menționate la alineatul (3) pot acoperi cheltuielile de sprijin pentru punerea în aplicare a instrumentului și pentru atingerea obiectivelor acestuia, inclusiv cheltuielile cu asistența administrativă legate de activitățile de pregătire, urmărire, monitorizare, control, audit și evaluare necesare pentru punerea sa în aplicare, precum și cheltuielile cu sediul central și cele aferente delegațiilor Uniunii însărcinate cu asistența administrativă și asistența de coordonare necesare instrumentului și cheltuielile de gestionare a operațiunilor finanțate în cadrul instrumentului, inclusiv acțiunile de informare și de comunicare și sistemele corporative de tehnologie a informațiilor.